De sidste mink er blevet pelset hos Nordjysk Pelseri i Aalbæk, og det betyder, at alt udstyr blot står og samler støv. Pelsningssæsonen skulle have kørt for fuld damp nu, men siden foråret har Leif Frederiksen ikke pelset en eneste mink. - Det er ikke gået op for mig endnu. Det er vildt mærkeligt, og det er som at være med i en dårlig gyserfilm, siger han. Nordjysk Pelseri plejer at pelse 130.000 mink om året. Leif Frederiksen har arbejdet i pelseriet siden 1998 og ejet det siden 2005. Nu skal han være med til at lukke det. - Jeg har brugt vildt mange timer på at få det her op at køre, og nu er det hele bare til at skrotte. Det er 100 procent af min indtægt, der er væk. Jeg har ikke andet, så jeg tjener 0 kroner lige nu, siger han, mens han fremviser to af sine maskiner, der hver især har kostet en halv million kroner. Afventer resultat af forhandlinger Indtil videre har forhandlinger om kompensation været fokuseret på minkavlerne, mens forhandlingerne om kompensation til følgerhvervene knap er gået i gang. - Vi har drøftet det, men der udstår et større forhandlingsforløb for at få det hele afklaret, siger Torsten Schack Pedersen, der er erhvervsordfører i Venstre. Leif Frederiksens fremtid ligger nu i hænderne på den kompensation, som Folketinget skal forhandle. - Den betyder alt for os, om vi kan blive her på stedet, eller om vi skal ind og have en lejlighed inde i byen. Hvis vi ikke får nogle penge til at gøre noget med, så kan vi ikke være her, siger han. Selvom forhandlingerne for følgeerhvervene dårligt er gået i gang, så forsikrer Torsten Schack, at de ikke er glemt. - Alt den afsætning, de har haft, er gået til et erhverv, der er blevet lagt i graven, og der er det klart, at vi selvfølgelig skal sikre, at de får en erstatning. Hvad fremtiden byder på for Leif Frederiksen er endnu uvist. Det står dog klart, at han skal finde på noget nyt at lave. Hvad det skal være, har han ikke haft overskud til at tænke på endnu.

Opsummering:
Det er ikke kun minkavlerne, der fortsat venter på, at forhandlingerne om kompensation falder på plads. Følgeerhvervene i minkbranchen venter i endnu større uvished. Forhandlingerne om kompensation til dem er nemlig knap nok gået i gang.